b'\n_START_ARTICLE_\nRonnie Peterson\n_START_SECTION_\nUra\n_START_PARAGRAPH_\nRonnie Peterson sai kipin\xc3\xa4n moottoriurheiluun is\xc3\xa4lt\xc3\xa4\xc3\xa4n Bengt Petersonilta, joka ajoi kilpaa sek\xc3\xa4 autoilla ett\xc3\xa4 moottoripy\xc3\xb6rill\xc3\xa4 1940-luvulla. Ik\xc3\xa4ns\xc3\xa4 moottoreiden kanssa puuhannut Ronnie aloitti kaikkiaan viisi vuotta kest\xc3\xa4neen karting-kauden 1962, 18-vuotiaana. Ensimm\xc3\xa4isen Ruotsin mestaruutensa h\xc3\xa4n voitti kaudella 1963._NEWLINE_Peterson aloitti Formula 3:ssa 1966 ja ajoi t\xc3\xa4yden kauden 1967. H\xc3\xa4n taisteli sarjan voitosta seuraavana vuonna ja hallitsi sarjaa l\xc3\xa4hes mielin m\xc3\xa4\xc3\xa4rin 1969. Seuraava etappi oli Formula 2, jossa Peterson ajoi osittain F1-uransa ohella 50 osakilpailua vuosina 1969\xe2\x80\x9376. Starteista yhdeks\xc3\xa4n p\xc3\xa4\xc3\xa4ttyi h\xc3\xa4nen voittoonsa._NEWLINE_Petersonin F1-ura alkoi kaudella 1970 Marchin ratissa ilman menestyst\xc3\xa4, mutta jo seuraavana vuonna ruotsalainen sijoittui MM-pisteiss\xc3\xa4 toiseksi. Lotuksellaan h\xc3\xa4n otti MM-sarjan kolmossijan kaudella 1973. Vuonna 1977 Peterson ajoi Tyrrellin 6-py\xc3\xb6r\xc3\xa4ist\xc3\xa4 autoa huonolla menestyksell\xc3\xa4. Onnettoman vuoden j\xc3\xa4lkeen h\xc3\xa4n palasi Lotukselle, jossa h\xc3\xa4nen uransa k\xc3\xa4\xc3\xa4ntyi j\xc3\xa4lleen loistavaan nousuun, ennen kuin h\xc3\xa4n joutui joukkokolariin Italian GP:n l\xc3\xa4hd\xc3\xb6ss\xc3\xa4 Monzassa 1978._NEWLINE_Lotus-kaksikko Peterson ja Mario Andretti hallitsi kautta 1978. Monzaa edellinen osakilpailu Hollannin Zandvoortissa oli p\xc3\xa4\xc3\xa4ttynyt Lotuksen kaksoisvoittoon Andrettin johdolla. Lotukset olivat suosikkeja my\xc3\xb6s Monzassa, jossa Andretti otti paalupaikan. Petersonilla sen sijaan oli aika-ajossa teknisi\xc3\xa4 ongelmia ja h\xc3\xa4n joutui tyytym\xc3\xa4\xc3\xa4n viidenteen l\xc3\xa4ht\xc3\xb6ruutuun.\n_START_SECTION_\nPerhe\n_START_PARAGRAPH_\nRonnie Petersonilla oli vaimo Barbro ja heill\xc3\xa4 yhteinen tyt\xc3\xa4r, Jochen Rindtin lesken Nina Lincolnin mukaan nimetty Nina. Nina oli vain kaksivuotias is\xc3\xa4ns\xc3\xa4 menehtyess\xc3\xa4 Monzassa. Ronnie Petersonin kuoleman j\xc3\xa4lkeen leski Barbro seurusteli viitisen vuotta englantilaisen F1-kuljettaja John Watsonin kanssa. T\xc3\xa4m\xc3\xa4n suhteen kariuduttua Barbron el\xc3\xa4m\xc3\xa4 ajautui laskevalle uralle, ja joulukuussa 1987 h\xc3\xa4net l\xc3\xb6ydettiin menehtyneen\xc3\xa4 kotinsa kylpyammeesta. Virallinen kuolinsyy oli alkoholin ja l\xc3\xa4\xc3\xa4kkeiden sekak\xc3\xa4ytt\xc3\xb6. Petersonien tuolloin 12-vuotias tyt\xc3\xa4r tunnetaan nykyisin nimell\xc3\xa4 Nina Kennedy.\n_START_SECTION_\nKuolema\n_START_PARAGRAPH_\nMonzan onnettomuus 10. syyskuuta 1978 sai alkunsa, kun l\xc3\xa4hett\xc3\xa4j\xc3\xa4t antoivat vihre\xc3\xa4n valon liian aikaisin jo siin\xc3\xa4 vaiheessa, kun osa autoista oli viel\xc3\xa4 lipumassa l\xc3\xa4ht\xc3\xb6ruutuihinsa l\xc3\xa4mmittelykierroksen p\xc3\xa4\xc3\xa4tteeksi. T\xc3\xa4m\xc3\xa4 aiheutti haitariliikkeen, jolloin takana tulevat saavuttivat nopeasti edell\xc3\xa4 ajavia. Peterson oli kolmannessa riviss\xc3\xa4 ja pys\xc3\xa4htyi ennen starttia. Autot nelj\xc3\xa4nnest\xc3\xa4 rivist\xc3\xa4 taaksep\xc3\xa4in olivat viel\xc3\xa4 liikkeell\xc3\xa4 ja saivat lent\xc3\xa4v\xc3\xa4n l\xc3\xa4hd\xc3\xb6n. Kiihdytyksen j\xc3\xa4lkeen Riccardo Patresen Arrows t\xc3\xb6rm\xc3\xa4si James Huntin McLareniin ja t\xc3\xa4m\xc3\xa4 puolestaan t\xc3\xb6n\xc3\xa4isi Petersonin Lotusta, joka py\xc3\xb6r\xc3\xa4hti radalla. Petersonin auto luisui rata-aitausta vasten, syttyi liekkeihin ja ponnahti siit\xc3\xa4 takaisin radalle. Kaikkiaan t\xc3\xa4ss\xc3\xa4 l\xc3\xa4ht\xc3\xb6kolarissa, joka kuuluu F1-historian pahimpiin, oli osallisena kymmenen autoa, niist\xc3\xa4 kuusi j\xc3\xa4i l\xc3\xa4ht\xc3\xb6suoralle._NEWLINE_Petersonin palavan auton luokse rynt\xc3\xa4si James Hunt. H\xc3\xa4n irrotti Petersonin turvavy\xc3\xb6n ja raahasi h\xc3\xa4net turvaan yhdess\xc3\xa4 Patrick Depaillerin ja Clay Regazzonin kanssa. Onnettomuudessa Peterson sai vakavia vammoja jalkoihinsa. Vasen jalka oli poikki kolmesta ja oikea per\xc3\xa4ti seitsem\xc3\xa4st\xc3\xa4 kohdasta. H\xc3\xa4nell\xc3\xa4 oli my\xc3\xb6s toisen ja kolmannen asteen palovammoja sek\xc3\xa4 vaurioita keuhkoissa sis\xc3\xa4\xc3\xa4n hengitetyist\xc3\xa4 savukaasuista. Formula 1:n l\xc3\xa4\xc3\xa4kint\xc3\xa4ryhm\xc3\xa4\xc3\xa4n kuulunut, professori Sid Watkins, ei p\xc3\xa4\xc3\xa4ssyt onnettomuuspaikalle v\xc3\xa4litt\xc3\xb6m\xc3\xa4sti, koska italialaiset viranomaiset olivat sulkeneet alueen. Viivytyksen j\xc3\xa4lkeen Peterson ja p\xc3\xa4\xc3\xa4ns\xc3\xa4 loukannut Vittorio Brambilla kuljetettiin helikopterilla Niguardan sairaalaan Milanoon. Siell\xc3\xa4 Petersonille tehtiin kuusi tuntia kest\xc3\xa4nyt leikkaus. H\xc3\xa4nen tilansa huononi y\xc3\xb6ll\xc3\xa4 ja Peterson menehtyi onnettomuutta seuranneena p\xc3\xa4iv\xc3\xa4n\xc3\xa4 kello 10.10. H\xc3\xa4nelle aiheutui rasvaembolia (luuydint\xc3\xa4 joutuu verenkiertoon), joka on potentiaalinen riski useissa luunmurtumissa._NEWLINE_Ronnie Petersonin virallinen kuolinsyy oli veritulppa, joka aiheutui luuytimen tunkeutumisesta verenkiertoon_NEWLINE_Peterson kuoli samana p\xc3\xa4iv\xc3\xa4m\xc3\xa4\xc3\xa4r\xc3\xa4n\xc3\xa4 kuin Wolfgang von Trips 17 vuotta aiemmin.'